open-index/open-wikipedia-markdown huggingface dataset:
Gonadokortikoidi

**Gonadokortikoidit** kuuluvat lisämunuaisen kuorikerroksen erittämiin, kortikoideiksi kutsuttuihin steroidihormoneihin. Gonadokortikoidit vaikuttavat sukupuolihormonien tavoin ja esimerkiksi mieshormonia (androgeenit) erittyy kummallakin sukupuolella lisämunuaisen kuorikerroksessa.

## Lähteet

* Abi Biologia (Otava), 2017. Sina Hannus, Anu Nowak, Simo Veistola.
Latacunga

**Latacunga**  on Cotopaxin maakunnan pääkaupunki Ecuadorissa. Vuonna 2010 siellä oli noin 64&nbsp;000 asukasta.

Kaupunki sijaitsee Andien juurella Patatejoen yläjuoksulla. Sieltä on vain 32 km Cotopaxin tulivuoreen, ja kaupunki on vaurioitunut useissa maanjäristyksissä. Se tuhoutui täysin vuonna 1797 mutta rakennettiin uudelleen. Kaupungissa tuotetaan elintarvikkeita, rakennuskiveä, huonekaluja, keramiikkaa ja ruutia.

## Lähteet

## Aiheesta muualla
Kokemäen juustola

**Kokemäen Juustola** on 1920-luvulla rakennettu juustola- ja asuinrakennus, joka sijaitsee Kokemäellä Tulkkilan keskustassa Tulkkilan museosillan kupeessa. Rakennus on ollut viime vuodet purku-uhan alla, kärsinyt tulipalosta ja tyhjillään olosta, mutta se on kuitenkin saanut uuden elämän laajan saneerauksen myötä. Kokemäen Kudonta ja Värjäys Oy toimii tällä hetkellä Juustolassa. Muun muassa Juustolassa on Käsityöläiset ry:n kudonta-asema, myymälä ja  vaihtuvia näyttelyitä ympäri vuoden.

## Lähteet
*Kokemäen kaupunki - Käyntikohteet 

## Aiheesta muualla
* Kokemäe kudonta ja värjäys
Guaranda

**Guaranda**  on Bolívarin maakunnan pääkaupunki Ecuadorissa. Vuonna 2010 siellä oli  noin 24&nbsp;000 asukasta.

Guaranda sijaitsee Chimbojoen yläjuoksulla Andeihin kuuluvan Guarandan vuorijonon rinteellä. Sieltä on noin 24 km  Ecuadorin korkeimpaan vuoreen Chimborazoon. Kaupungissa myydään lähiseutujen maataloustuotteita kuten vehnää ja maissia sekä puutavaraa ja kiniinin raaka-ainetta.

## Lähteet
M300

**M300** on Helsingin metrossa liikennöivä sähkömoottorijuna. M300-sarjan junat ovat nelivaunuisia, kokonaan läpikäveltäviä ja ilmastointivarusteisia. M300 muistuttaa vuosina 2000–2001 Helsinkiin toimitettua M200-junaa. Yksi M300-juna vastaa pituudeltaan kahta M200- tai M100-sarjan junaa, joten 20 M300-junaa vastaa kapasiteetiltaan neljääkymmentä M100- tai M200-junaa.

M300-junat automatisoidaan 2020-luvun jälkipuoliskolta alkaen, mutta siihen asti ne on varustettu väliaikaisella ohjaamolla. Aiempiin Helsingin metron juniin nähden niissä on joitakin uusia ominaisuuksia: vaunut on muun muassa varustettu automaattisella palonsammutusjärjestelmällä (sprinklereillä). Se voidaan tarvittaessa laukaista tai ohittaa myös ohjaamosta käsin (ohitusmahdollisuus 30 sek ajan hälytyksestä). 

HKL päätti lokakuussa 2012 tilata Länsimetron liikennöintiä varten 20 uutta metrojunaa espanjalaiselta kiskokalustovalmistaja CAF:lta. Hankintasopimus allekirjoitettiin helmikuussa 2013. Tilaus viivästyi, koska CAF joutui odottamaan automatiikan teknisiä tietoja automatisoinnista vastaavalta Siemensiltä. Hankinnan arvonlisäveroton kokonaishinta oli yli 140 miljoonaa euroa.

Ensimmäinen M300-sarjan yksikkö toimitettiin Helsinkiin maaliskuussa 2015, loput 19 vuosien 2015–2016 aikana.

Heinäkuussa 2016 yksi M300-sarjan junista, 302, oli osapuoli onnettomuudessa. Testikäytössä ollut juna törmäsi M100-sarjan junaan lähellä Itäkeskusta, minkä seurauksena 302 suistui osittain raiteilta.

Marraskuussa 2019 tiedotettiin, että HKL tilaa viisi M300-metrojunaa lisää noin 40 miljoonalla eurolla. Uudet metrojunat toimitettiin vuonna 2022 ja niitä tarvitaan metroliikenteen lisääntyessä Länsimetron toisen vaiheen käyttöönoton myötä. Junasarjan seuraaja on M400-sarja, jonka tekninen määrittelyvaihe on käynnissä. Sen käyttöönotto ajoittunee vuosille 2029-2032.

## Lähteet

## Aiheesta muualla
Peruukkinärhi

**Peruukkinärhi** (*Cyanocorax chrysops*) on varisten heimoon kuuluva varpuslintu.

## Levinneisyys
Peruukkinärheä esiintyy Etelä-Amerikassa. Lajia tavataan Argentiinassa, Boliviassa, Brasiliassa, Paraguayssa ja Uruguayssa. Lajin populaatiota ei ole arvioitu, mutta lajia on kuvattu melko yleiseksi ja se on luokiteltu elinvoimaiseksi.

## Lähteet
Achté

**Achté** on seuraavien suomalaisten sukunimi:
* Lorenz Nikolai Achté (1835–1900), laulaja, säveltäjä, orkesterinjohtaja 
* Emmy Achté (1850–1924), oopperalaulaja, Lorenz Achtén puoliso
* Aino Ackté, synt. *Achté* (1876–1944), oopperalaulaja, Emmy ja Lorenz Achtén tytär
* Anne Achté, suomalainen cheerleadingin uranuurtaja ja kansainvälinen kilpatuomari
* Inka Achté, suomalainen dokumenttielokuvaohjaaja ja käsikirjoittaja
* Irma Tervani, oik. *Irma Achté* (1887–1936), oopperalaulaja, Emmy ja Lorenz Achtén tytär
* Kalle Achté (1928–2019), psykiatri.
Prairialkuun 22. päivän laki

**Prairialkuun 22. päivän laki** oli Ranskan vallankumouksen aikana 10. kesäkuuta 1794 (vallankumouskalenterin mukaan 22. prairial-kuuta vuonna II) säädetty laki, joka aloitti niin sanotun suuren terrorin. Laki epäsi vallankumoustuomioistuimessa syytetyiltä oikeuden julkiseen oikeudenkäyntiin, lainopilliseen apuun ja puolustuksen todistajiin, lakkautti syytettyjen kuulemisen sekä määräsi kuoleman ainoaksi mahdolliseksi rangaistukseksi syyllisiksi todetuille. Lain mukaan kuolemanrangaistuksen perusteeksi riitti pelkkä valamiehistön moraalinen varmuus siitä, että syytetty oli kansakunnan vihollinen. Uusi laki kiihdytti terroria ja sen säätämisen ja Robespierren kukistumisen (27. heinäkuuta) välisinä viikkoina vallankumoustuomioistuin langetti noin 1&nbsp;400 kuolemantuomiota. Laki kumottiin 1. elokuuta 1794.

## Lähteet

## Aiheesta muualla
*The Law of 22 Prairial Year II (10 June 1794) (lain teksti englanniksi) Exploring the French Revolution
Fosfataasit

**Fosfataasit** on yhteisnimitys hydrolaaseihin kuuluville entsyymeille, jotka poistavat hydrolysoimalla fosfaattiryhmän erilaisilta molekyyleiltä, kuten proteiineilta tai nukleiinihapoilta. Reaktiota kutsutaan defosforylaatioksi ja siinä kohdemolekyylistä paljastuu vapaa hydroksyyliryhmä. Esimerkiksi alkalinen fosfataasi on yleinen fosfataasientsyymi.

## Proteiinifosfataasit
Proteiinifosfataasit ovat entsyymejä, jotka defosforyloivat proteiineja. Niiden vaikutus on siten vastakkainen verrattuna proteiinikinaaseihin, jotka fosforyloivat proteiineja. Esimerkiksi entsyymeinä toimivien proteiinien fosforylaatio ja defosforylaatio voivat vaikuttaa siihen, kuinka tehokkaasti kyseinen entsyymi katalysoi sille ominaisia kemiallisia reaktiota (aktiivisuus). Joskus entsyymin fosforyloitu muoto on aktiivisempi, joskus taas defosforyloitu muoto. Kunkin proteiinin fosforylaatiotila riippuu sitä fosforyloivien kinaasien ja defosforyloivien fosfataasien aktiivisuuksista: fosfataasien ollessa vallalla on kohdeproteiini enimmäkseen defosforyloidussa muodossa. Samassa proteiinissa voi olla useita (de)fosforyloitavia kohtia. Fosfaattiryhmien liittämisellä ja poistamisella voidaan entsyymiaktiivisuuden ohella säädellä mm. proteiinin sijaintia solussa.

Solut sisältävät paljon erilaisia proteiinifosfataaseja, joista osa defosforyloi vain yhtä tai muutamaa kohdeproteiinia toisten defosforyloidessa suurempaa proteiinikirjoa.

Tärkeitä fosfataasiperheitä ovat laaja-alaiset seriini/treoniinifosfataasit ja tyypillisesti kohdeproteiiniensa suhteen huomattavasti valikoivammat tyrosiinifosfataasit.

## Lähteet
Ruskonärhi

**Ruskonärhi** (*Cyanocorax morio*) on varisten heimoon kuuluva varpuslintu. Se luokitellaan joskus omaan *Psilorhinus* -sukuunsa.

## Levinneisyys
Ruskonärheä tavataan Keski-Amerikassa Yhdysvaltain eteläosista Meksikon itärannikon kautta Panamaan asti. Laji on luokiteltu elinvoimaiseksi.

## Lähteet
Pekka Laine

**Pekka Laine** -nimisiä suomalaisia henkilöitä ovat:

* Pekka Laine, säveltäjä
* Pekka Laine (s. 1966), säveltäjä, kitaristi ja radiotoimittaja
* Pekka Laine (s. 1937), yritysjohtaja
* Pekka Laine (s. 1948), toimittaja ja järjestöjohtaja.
Eeva Niemelä

**Eeva Anna Elina Niemelä** (s. 6. marraskuuta 1987) on suomalainen seiväshyppääjä. Hän edustaa Jyväskylän Kenttäurheilijoita ja hänen valmentajanaan toimii Tapani Keränen. Kalevan kisoissa Niemelä on saavuttanut SM-pronssia vuonna 2008. Lisäksi hän on saavuttanut sisäratojen SM-kilpailuissa hopean ja kolme pronssia.

## Lähteet
Kaisaniemen ala-asteen koulu

**Kaisaniemen ala-asteen koulu** on noin 390 oppilaan peruskoulu, jossa on luokat 1–6. Koulu on Helsingin Kaisaniemen ja Kruununhaan lähikoulu, jonka lisäksi musiikin ja nykytanssin painotusluokille tulee oppilaita ympäri Helsinkiä.

Kaisaniemen ala-asteen koulun oppilaat ovat kolmannelta kuudennelle luokalle musiikki-, nykytanssi- tai teemalinjalla. Musiikin ja nykytanssin linjat ovat painotettua opetusta, ja niille haetaan soveltuvuuskokeella. Musiikkilinjan soveltuvuuskokeessa mitataan musikaalisuutta. Linjan oppilailla on aluksi kolme ja myöhemmin neljä tuntia viikossa musiikin perusopetusta.  Nykytanssilinjan oppilailla on aluksi kaksi ja myöhemmin kolme tuntia viikossa nykytanssin opetusta. Koulussa on kolmannesta luokasta lähtien joko design- tai draamaopetusta. Kaisaniemen ala-asteen koulussa opiskellaan yhtä vierasta kieltä pakollisena ja yhtä vapaaehtoisena. Vaihtoehdot ovat englanti, ranska ja saksa.

Kaisaniemen ala-asteen koulu peruskorjattiin syyslukukaudella 2016 ja vuoden 2017 aikana. Väistötiloina toimivat Kaisaniemen puistossa oleva paviljonki ja Kruununhaassa sijaitseva Minerva. Remontti valmistui keväällä 2018.

Koulu on perustettu vuonna 1924. Sen rehtori on Susanna Kantanen.

## Lähteet
Vain kaksi tuntia

**Vain kaksi tuntia** (*Från sex till åtta*) on Roland af Hällströmin käsikirjoittama ja ohjaama suomalainen elokuva vuodelta 1949. Af Hällström teki melodramaattiseen elokuvaan käsikirjoituksen salanimellä Viljo Hela. *Vain kaksi tuntia* voitti Jussi-palkinnon parhaasta kuvauksesta.

## Juoni
Elokuvan juoni tapahtumat kulkevat ikään kuin reaaliajassa. Niiden kesto on kokonaisuudessaan kaksi tuntia, iltakuudesta kello kahdeksaan. Tapahtumat sijoittuvat erään pikkukaupungin sairaalaan, jossa ylilääkäri Kaarlo Kaarila ja ylihoitajatar sisar Magda ovat uhranneet yksityiselämänsä työlleen. Kaarilan vaimo joutuu auto-onnettomuuteen. Vaimo Irja tuodaan sairaalaan leikattavaksi, ja nukutuksesta tokkuraisena hän hourailee Kaarilan kollegalle, naimisissa olevalle alilääkäri Alecille tarkoitettuja rakkaudentunnustuksia. Samaan aikaan nuori sydänpotilas Tellervo viettää viimeisiä hetkiään sairaalassa sulhasensa kanssa pikkutarkan päivystävän hoitajan tietämättä, ja poliisin jahtaama Laila-niminen nainen etsii vettä vahvempaa. Molempien kohtaloksi koituu lopulta kuolema.

## Arviot
Kriitikoiden arviot elokuvasta olivat valtaosin myönteisiä. Sitä verrattiin jopa af Hällströmin edelliseen elokuvaan *[[Pikajuna pohjoiseen]]* (Olavi Veistäjä, Aamulehti). Tarina luonnehdittiin "mielenkiintoisesti sommitelluksi ja nasevasti ohajatuksi", vaikka puutteitakin löydettiin: "repliikit kajahtelevat ontoilta ja ilmeet ja puhe vääntyvät pateettisiksi". (Juha Nevalainen, Ilta-Sanomat) Toisen arvion mukaan elokuvassa oli liikaa korostettu melodraamaa ja farssia. (Toini Aaltonen, Suomen Sosialidemokraatti) Esko Töyrin kuvaus sai yksimielistä kiitosta, mutta Regina Linnanheimon tavallisuudesta poikkeavasta roolista syntyi erimielisyyttä.

Televisioesityksen yhteydessä vuonna 2013 todetaan että kuvakulmat pitävät tunnelman kohdallaan, ja leikkaussalijakso on kotimaista film noiria parhaimmillaan. DVD:ltä elokuvan katsonut kriitikko pitää elokuvaa tavanomaisena sairaaladraamana, ja "sellaisenaankin se on katselemisen arvoinen tuotos, vaikkakin helposti unohdettava".

## Tuotanto
Filmin naispääosaan sisar Magdaksi ajateltiin Ansa Ikosta, mutta hän oli kiinni elokuvan *[[Jossain on railo]]* kuvauksissa. Hänen sijastaan rooliin kiinnitettiin Regina Linnanheimo, joka teki pääosan Fenno-Filmin edellisessä elokuvassa *[[Hornankoski]]*. 5-vuotiaalle Martti Palolle rooli oli ensimmäinen.

Elokuvatarkastamo lyhensi 10 sekunnilla leikkaussalikohtausta, jossa injektioneula työnnetään naispotilaan rintojen väliin.

## Näyttelijät

## Palkinnot
*Esko Töyri, kuvauksesta Jussi-palkinto yhdessä edellisen elokuvansa, *[[Hornankoski|Hornankosken]]* kanssa.

## Lähteet
Vesikoira

**Vesikoirat** ovat metsästyskoiria, jotka on jalostettu noutamaan saaliit vedestä. Tyypillistä näille koirille on uimisesta pitäminen. Vesikoiriin kuuluu osa kaikkein vanhimmista koiraroduista. Vesikoirien turkki on kihara tai joskus narumainen. Useimmat vesikoirarodut ovat seurallisia sekä helppoja kouluttaa. Vesikoiriin kuuluvat espanjan-, friisin- ja portugalinvesikoira, lagotto romagnolo ja barbet, minkä lisäksi niihin luetaan myös vesispanielit eli irlannin- ja amerikanvesispanieli. Aiemmin Britanniassa tunnettiin myös tweedinvesispanieli.
Parkunmäen Apassit

**Parkunmäen Apassit** on Hämeenkyrössä toimiva jalkapallo- ja futsalseura, joka on perustettu vuonna 1968. Sen kotikenttä on Kyröskosken urheilukeskuksen tekonurmi. Kaudella 2021 Apassien miesten jalkapallon edustusjoukkue pelaa Nelosessa ja naisten edustusjoukkue Naisten Nelosessa. 

Apassien miesten futsaljoukkue pelaa Futsal-Kolmosessa ja naisten joukkue Naisten Futsal-Kakkosessa. Apassien naiset ovat aikaisemmin pelanneet myös Naisten Futsal-liigassa.

## Lähteet

## Aiheesta muualla
*Parkunmäen Apassien kotisivut
Esmeraldas

**Esmeraldas** tarkoittaa smaragdia portugalin ja espanjan kielissä. Se on myös paikannimi:

* Esmeraldas, kaupunki Minas Geraisin osavaltiossa Brasiliassa
* Esmeraldas, kaupunki Ecuadorissa, samannimisen maakunnan pääkaupunki
* Esmeraldas, maakunta Ecuadorissa
* Esmeraldas, joki Ecuadorissa
Herman Adlercreutz

**Carl Herman Thomas Adlercreutz** (10. huhtikuuta 1932 Helsinki – 26. lokakuuta 2014 Helsinki) oli suomenruotsalainen lääkäri ja kliinisen kemian professori. Hän tutki urheilulääketiedettä sekä aineenvaihduntaa ja steroidihormoneja.

## Elämäkerta
Adlercreutzin isä oli dosentti Erik Adlercreutz ja veli arkkitehti Eric Adlercreutz. Vuodesta 1989 hän oli Adlercreutzin aatelissuvun päämies. Adlercreutzin puoliso vuodesta 1956 oli lääketieteen lisensiaatti Marie-Louise Eleonore Gräsbeck.

Adlercreutz valmistui ylioppilaaksi Grankulla samskolasta vuonna 1950 ja opiskeltuaan lääketiedettä Helsingin yliopistossa hän valmistui kandidaatiksi vuonna 1952 ja lisensiaatiksi vuonna 1958. Lääketieteen ja kirurgian tohtoriksi hän väitteli vuonna 1963. Vuosina 1958–1961 hän toimi tutkimusassistenttina Tukholman Karoliinisessa instituutissa. Vuodet 1961–1964 hän oli Helsingin yliopistollisen keskussairaalan sisätautien klinikan apulaislääkäri ja vuosina 1964–1965 apulaisopettaja. Hän toimi Meilahden sairaalan laboratorion johtajana vuosina 1965–1967 ja ylilääkärinä 1967–1997. Vuosina 1965–1967 Adlercreutz toimi Helsingin yliopiston kliinisen kemian apulaisprofessorina, vuosina 1967–1969 virkaa toimittavana professorina ja vuosina 1969–1997 professorina. Vuodet 1983–1988 hän oli Suomen Akatemian tutkijaprofessori. Hän toimi myös Finska Läkaresällskapetin puheenjohtajana 1986–1989 ja Folkhälsanin puheenjohtajana 1993–1998.

Adlercreutz kuoli lokakuussa 2014 kaaduttuaan ja saatuaan aivovamman.

## Lähteet

## Aiheesta muualla
* Herman Adlercreutzin muistokirjoitus ''Helsingin Sanomissa''.
*
Pekka Tapani Laine

**Pekka Tapani Laine** (s. 21. maaliskuuta 1966 Helsinki) on suomalainen muusikko, säveltäjä, radiotoimittaja ja dokumentaristi.

Laine on vaikuttanut yhtyeessä Hypnomen ja tehnyt televisioon ja radioon erilaisia musiikkiohjelmia kuten dokumenttisarjat *[[Rock-Suomi]]* (2010), *[[Iskelmä-Suomi]]* (2013) ja *Klassinen Suomi* (2016). Ensiksi mainittu palkittiin vuonna 2011 parhaan ajankohtais- ja asiaohjelman Kultaisella Venlalla.

Musiikkiaiheisten Suomi-dokumenttiensa jälkeen Laine on tehnyt televisioon urheilua ja politiikkaa käsittelevät dokumenttisarjat *[[Urheilu-Suomi (dokumenttisarja)|Urheilu-Suomi]]* (2017) ja *[[Politiikka-Suomi]]* (2021). Jälkimmäinen näistä voitti kaksi Kultaista Venlaa (paras uusi ohjelma; paras uutis- ja ajankohtaisohjelma).

Vuonna 2014 Laine palkittiin Kullervo Linnan Säätiön myöntämällä Ilpo Hakasalo -palkinnolla populaarimusiikin aseman edistämisestä.

## Kirjat

* 

## Lähteet

## Aiheesta muualla
*
Loja

**Loja** on samannimisen maakunnan pääkaupunki Ecuadorissa. Vuonna 2010 siellä oli 170&nbsp;280 asukasta.

Kaupunki sijaitsee pienellä tasangolla Andien vuoriston liepeillä,  lähellä Zamora- ja Malacatosjokien yhtymäkohtaa. Espanjalaisvallan aikana se oli merkittävä kiniinin raaka-aineen tuottaja. Sinne rakennettiin vuonna 1897 vesivoimala, joten se oli Ecuadorin ensimmäinen kaupunki, jossa oli sähköt.

## Lähteet

## Aiheesta muualla
Tumbesinnärhi

**Tumbesinnärhi** (*Cyanocorax mystacalis*) on loistonärhien sukuun kuuluva varpuslintu.

## Levinneisyys
Tumbesinnärheä tavataan Ecuadorissa ja Perussa. Lajin populaatiota ei ole arvioitu, mutta sitä on kuvattu melko tavalliseksi ja se on luokiteltu elinvoimaiseksi.

## Lähteet
Tungurahua (maakunta)

**Tungurahua** on yksi Ecuadorin 24 maakunnasta. Sen pääkaupunki on Ambato, pinta-ala 3 369 km2 ja vuonna 2010 väkiluku oli 	500 755.

## Lähteet

## Aiheesta muualla
Onni Pohjakallio

**Onni Aulis Pohjakallio** (vuoteen 1906 **Petrelius**; 6. maaliskuuta 1903 Viipuri – 15. syyskuuta 1965 Helsinki) oli suomalainen kasvipatologi. Hän oli Helsingin yliopiston professori 1945–1965 ja ylimääräinen professori 1945–1948. Hän tutki kasvien poudan-, pakkasen- ja taudinkestävyyttä sekä sitä, miten päivän pituus ja lämpötila vaikuttavat kasvien kehitykseen.

Onni Pohjakallion isä oli lehtori Karl Axel Petrelius, ja hänen veljiään olivat lehtori, kirjailija K. A. Pohjakallio ja näyttelijä Toivo Pohjakallio. Hänen poikansa oli valokuvaaja Jussi Pohjakallio.

## Julkaisuja
**Kasvipatologia* 1–2. WSOY, 1963.

## Lähteet

## Kirjallisuutta
*
Manabí

**Manabí** on yksi Ecuadorin 24 maakunnasta. Sen pääkaupunki on Portoviejo, pinta-ala 18&nbsp;894 km² ja vuonna 2010 väkiluku oli 1&nbsp;345&nbsp;779.

Manabí sijaitsee Tyynenmeren rannikolla.  Siellä on ainutlaatuisia kuivia trooppisia metsiä. Alueen tärkein luonnonsuojelualue on Machalillan kansallispuisto.

## Lähteet

## Aiheesta muualla
Ibarra

**Ibarra**  on Imbaburan maakunnan pääkaupunki Ecuadorissa. Vuonna 2010 siellä oli noin 132&nbsp;000 asukasta.

Kaupungin perusti  vuonna 1606  Cristóbal Torre, joka nimesi sen Quiton maaherran Miguel de Ibarran mukaan. Se vaurioitui pahasti maanjäristuksessä 1868, mutta on silti säilyttänyt siirtomaa-aikaista rakennustyyliään.

## Lähteet

## Aiheesta muualla
Surunärhi

**Surunärhi** (*Cyanocorax violaceus*) on varisten heimoon kuuluva varpuslintu.

## Levinneisyys
Surunärheä tavataan Etelä-Amerikan luoteisosissa. Lajin populaatiota ei ole arvioitu, mutta sitä on kuvailtu melko tavalliseksi ja se on luokiteltu elinvoimaiseksi.

## Lähteet
Kreeta Pohjanheimo

**Vendla Margareta** (**Kreeta**) **Pohjanheimo** (15. toukokuuta 1904 Sysmä – 23. helmikuuta 1988 Längelmäki) oli suomalainen tekstiilitaiteilija. Hän suunnitteli muun muassa paramentteja. Hänellä oli Helsingissä vuodesta 1935 tekstiilikoulu. Hänen suunnittelemansa kuviollisten kankaiden kutomistapa on patentoitu.

Pohjanheimo sai Pro Finlandia -mitalin 1976.

## Lähteet
Fakhr al-Din al-Razi

**Fakhr al-Din al-Razi** (1149–1210) oli islamilainen teologi, imaami ja mujaddid, jolla tarkoitettiin kerran vuosisadassa ilmestyvää uskonnon uudistajaa. Al-Razi syntyi seldžukki-imperiumissa lähellä Teherania (Ray). Hän kuoli imperiumin kukistumisen jälkeen nykyisessä Afganistanissa lähellä Heratin kaupunkia Kovaresmian eli Horezmin valtakunnassa (1077–1231), joka pian sen jälkeen jäi mongolivalloituksen jalkoihin. Nimi 'al-Razi' viittaa synnyinkaupunkiin Ray, josta oli kotoisin muitakin kuuluisia islamilaisia oppineita, kuten keskiajan Euroopassa hyvin  tunnettu lääkäri Abu Bakr al-Razi (865–925).

Fakhr al-Din al-Razi oli islamilaisen filosofian eli *falsafan* harjoittaja, joka yhdisteli antiikin aristotelisen perinteen oppeja islamilaiseen teologiaan. Al-Razin merkittävä teos on 32 kirjaa käsittänyt Koraanin kommentaari, joka tunnettiin nimellä "Suuri *tafsir-* kirja" (arab. *kitāb at-tafsīr* *al-kabīr).* Se kuuluu islamin tärkeimpiin Koraanin selitysteoksiin. Teologian lisäksi al-Razi kirjoitti muun muassa metafysiikasta. Eräässä kirjassa hän esitteli opin multiuniversiumista, ja hänen metafyysiset teoksensa vaikuttivat myöhempiin sukupolviin asti. Hänen käsittelemiään tieteenaloja olivat myös lääketiede, astrologia, geometria, fysiognomia, mineralogia, grammatiikka, luonnonfilosofia ja monet muut.  

Fakhr al-Din al-Razi kuului islamin shafi'i -lakikoulukuntaan ja ašariitteihin. Hän oli tuottelias kirjoittaja, joka matkusteli seldžukki-imperiumin ja myöhemmin sen itäisille osille syntyneen Kovaresmian alueilla Khorasanissa ja Transoxianassa. Al-Razi opetti ja väitteli muiden kanssa, kirjoitti noin sata teosta ja saavutti mainetta ja varallisuutta. Kerrotaan, että missä hän ratsasti, hänen perässään kulki 300 oppilasta, missä hän siirtyi kaupungista toiseen, tuhat muulia kuljetti hänen tavaroitaan, eikä hänen kulta- ja hopeavaroillaan ollut rajoja. Kiivasluonteinen Fakhr riitautui monien kilpailevien islamin suuntausten edustajien kuten ismailiittien, mu'taziliittien ja šiiojen kanssa aina väkivallan käyttöön asti. Väitetään, että Jumalan antropomorfismia kannattaneen lahkon jäsen tappoi hänet.
## Lähteet
*
*
*
*

### Viitteet
4 Movements for Movement

**4 Movements for Movement** on kooste Roni Martinin tanssiteoksiin tekemistä sävellyksistä vuosilta 2006 vuoteen 2010. Levyllä vierailee useita tunnettuja muusikoita kuten Jukka Orma, Ruudolf, Didier Selin ja Sanna Salmenkallio. Levyn kannessa on Kaari Martinin 5-vuotiaana piirtämä kuva tanssijasta. 

Levyllä on myös vuonna 2010 levytetty Korppi ja kello-teos, joka palkittiin parhaasta musiikista kuuluisassa Madridin koreografiakilpailussa.    

## Lähteet

* Levy Discogs.com sivustolla 
* Cd:n kansivihkonen

### Viitteet
Kaurikotilot

**Kaurikotilot** (*Cypraea*) on kotiloihin kuuluva suku. Sukuun luetaan nykyään kuuluvaksi kaksi lajia: *[[Cypraea pantherina]]* ja *[[Cypraea tigris]]*. Sukuun kuului aiemmin lukuisia muita lajeja, mutta uudemmissa luokituksissa niitä on luokiteltu eri sukuihin.

## Katso myös
* Simpukan- ja kotilonkuorirahat

## Lähteet
Antti Laitinen (taiteilija)

**Antti Laitinen** (s. 19. toukokuuta 1975 Raahe) on suomalainen kuvataiteilija. Laitinen on valmistunut Turun taideakatemiasta vuonna 2002 ja Kuvataideakatemiasta vuonna 2004. Hänellä on ollut yksityisnäyttelyitä muun muassa Lontoossa ja Toulousessa ja hän on osallistunut ryhmänäyttelyihin muun muassa Liverpoolin biennaalissa, Ateenan biennaalissa ja Royal Academy of Artsissa Lontoossa. Vuonna 2013 hän osallistui Venetsian biennaaliin metsäaiheisella teoksella. Laitinen asuu Somerniemellä Somerolla ja työskentelee Somerolla. Vuonna 2013 Laitiselle myönnettiin Varsinais-Suomen taidepalkinto. Valtion kolmivuotinen taiteilija-apuraha hänelle myönnettiin 2021.

## Venetsian biennaali 2013
Antti Laitinen oli vuoden 2013 Venetsian biennaalin Suomen Alvar Aalto -paviljongin taiteilija. Laitisen pystyttämä näyttely koostui video- ja valokuvateoksista, installaatioista ja performanssista. 

Näyttelykokonaisuuden nimi *Falling Trees* ja sen käsitteellinen lähtökohta syntyivät odottamattoman tapahtuman kautta, kun vuoden 2011 Venetsian biennaalissa suuri puu pirstoi kaatuessaan Aalto-paviljongin ja keskeytti esillä olleen näyttelyn ennenaikaisesti.  Falling trees -näyttelykokonaisuuden kuratoi Marko Karon, Mika Elon ja Harri Laakson muodostama Gruppo 111.

Vuonna 2013 Suomen näyttely jakautui poikkeuksellisesti kahteen eri paviljonkiin; Suomen Alvar Aalto -paviljonkiin ja Pohjoismaiseen paviljonkiin. Pohjoismaisen paviljongin taiteilijaksi valikoitui Terike Haapoja.

## Lähteet

## Aiheesta muualla
*Antti Laitisen kotisivut
*Frame Contemporary Art Finland: Venetsian biennaali 2013
Antti Laitinen

**Antti Laitinen** voi tarkoittaa seuraavia suomalaisia henkilöitä:

*Antti Laitinen (s. 1975), kuvataiteilija
*Antti Laitinen (s. 1978), salibandyn pelaaja
*Antti Eino Laitinen (1893–1961), poliitikko, Maalaisliiton kansanedustaja
Morona Santiago

**Morona Santiago** on yksi Ecuadorin 24 maakunnasta. Sen pääkaupunki on Macas, pinta-ala 23&nbsp;797 km2 ja vuonna 2010 väkiluku oli 147&nbsp;866.

## Lähteet

## Aiheesta muualla
Napo

**Napo** on yksi Ecuadorin 24 maakunnasta. Sen pääkaupunki on Tena. Napon pinta-ala on 12&nbsp;483 neliökilometriä ja väkiluku vuonna 2018 oli noin 128&nbsp;300.

## Lähteet

## Aiheesta muualla
Jouko Pohjanpalo

**Jouko Jalo Pohjanpalo** (18. joulukuuta 1908 Kokkola – 3. huhtikuuta 1992 Helsinki) oli suomalainen radiotekniikan tutkija. 

## Henkilöhistoria
Jouko Pohjanpalon vanhemmat olivat tehtailija Juhani Pohjanpalo ja Hilma Amanda Pahikkala ja puoliso vuodesta 1935 Meri Tuulikki Pohjanheimo. Insinööri Ernst Pohjanpalo oli hänen veljensä. Jouko Pohjanpalo tuli ylioppilaaksi 1926 ja valmistui diplomi-insinööriksi Teknillisestä korkeakoulusta sähkötekniikan opintosuunnalta 1932. Tekniikan tohtoriksi Pohjanpalo väitteli 1941, hänen työnsä oli ensimmäinen suomalainen sähkötekniikan alan väitöskirja. Pohjanpalo  oli Yleisradion suunnitteluinsinööri 1935–1945, Valtion sähköpajan mikroaalto-osaston johtaja 1945–1948 ja Valtion teknillisen tutkimuslaitoksen palveluksessa vuodesta 1948, ensin vuoteen 1953 sähkölaboratorion radio-osaston johtajana ja sitten radioteknisen laboratorion johtajanana professorin arvolla vuoteen 1972. Pohjanpalo opetti muun työnsä työnsä ohella Sotakorkeakoulussa ja Teknillisessä korkeakoulussa. Hänen aloitteestaan 1954 perustettu Radioinsinööriseuran televisiokerho vaikutti Tesvision myötä Suomen ensimmäisen televisokanavan rakentamiseen ja televisolähetysten aloittamiseen. 

Sota-aikana Pohjanpalo palveli Päämajan viestiosasto I:n radiotoimistossa ja viestiosasto III:n viesti- ja radio-toimistoissa, toimien viimeksi mainittujen päällikkönä. Hän keksi, että jatkosodan aikana radiossa venäläisten radiomiinojen taajuudella taukoamatta soitetulla *[[Säkkijärven polkka|Säkkijärven polkalla]]* voitiin häiritä miinojen laukaisemista. Sotilasarvoltaan Pohjanpalo oli insinöörieverstiluutnantti.

## Julkaisuja
* *Eräs menetelmä moduloitujen lähettimien hyötysuhteen parantamiseksi*, 1941, väitöskirja
* *Uudet radiopurjehdusmenetelmät*, 1946, Jouko Pohjanpalo, Uno Burmeister, Kalevi Ahti
* *Tutka toisessa maailmansodassa*, 1950, V.E. Saura, tarkastanut J. Pohjanpalo, korjannut T.J. Kivilahti
* *Aaltojen eteneminen tarkasteltuna radiolinkkien suunnittelun kannalta*, 1961

## Lähteet

## Kirjallisuutta
* Alkio, S. I.: ”Professori Jouko Pohjanpalo”, *Teknillinen aikakauslehti*, 12/1966 (56. vsk.), s. 45–49
* ”Elämäntyö radiotekniikan parissa: professori Jouko Pohjanpalo”, *Reservin upseeri* 1967, s. 275–278
* Järvenpää, Eeva: Teekkarit tekivät television historiaa: Ensimmäinen julkinen televisiolähetys tehtiin 1955 Albertinkadulla. *Helsingin Sanomat* 28.12.2008, s. A 13.
* 

## Aiheesta muualla
*
Esmeraldas (Ecuador)

**Esmeraldas**  on samannimisen maakunnan pääkaupunki Ecuadorissa. Vuonna 2010 siellä oli noin 154&nbsp;000 asukasta.

Kaupunki sijaitsee rannikolla, ja sen kuuluisat  uimarannat ovat turistien suosiossa. Iso osa väestöstä on afrikkalaistaustaista.

## Lähteet

## Aiheesta muualla
Sundasalmen taistelu

**Sundasalmen taistelu** oli toisessa maailmansodassa keisarillisen Japanin laivaston ja liittoutuneiden laivasto-osaston välinen meritaistelu Sundasalmessa, Alankomaiden Itä-Intiassa. Japanilaiset olivat kukistaneet edellisenä päivänä liittoutuneet Jaavanmeren taistelussa. Taistelu alkoi 28. helmikuuta 1942 ja päättyi japanilaisten voittoon seuraavana päivänä. Taistelussa japanilaiset upottivat Yhdysvaltain laivaston raskaan risteilijän *[[USS Houston (CA-30)|USS Houstonin]]*, Australian kuninkaallisen laivaston kevyen risteilijän *[[HMAS Perth (1934)|HMAS Perthin]]* ja Alankomaiden kuninkaallisen laivaston hävittäjän *[[Hr. Ms. Evertsen (1926)|Hr. Ms. Evertsenin]]*. Japanilaiset menettivät omassa tulituksessaan yhden miinanraivaajan ja yhden joukkojenkuljetusaluksen. Lisäksi kolme joukkojenkuljetusalusta vaurioitui pahoin. Taistelussa menehtyi 1071 liittoutuneiden sotilasta ja 10 japanilaissotilasta. Lisäksi 675 liittoutuneiden sotilasta joutui sotavangiksi. Taistelun seurauksena japanilaiset toteuttivat onnistuneen maihinnousun Jaavalle.

## Aiheesta muualla
*
*
*
*
*
*
*
*
*
*
*
*- Firsthand account of the battle by a survivor from *USS Houston*
*

## Linkkejä
*''Naval History'' (no date), "1942 03 01 0100 Surface Action Battle Of Sunda Strait" 
*G. Hermon Gill, 1957, ''Official Histories – Second World War Volume I – Royal Australian Navy, 1939–1942'' (1st ed,) Ch. 16 "Defeat in ABDA" 
*
*
*Muir, Dan Order of Battle – The Battle of the Sunda Strait 1942
Audio Secrecy

**Audio Secrecy** on yhdysvaltalaisen Stone Sourin kolmas studioalbumi. Se äänitettiin yhtyeen ja tuottaja Nick Raskulineczin kanssa Blackbird Studiolla Nashvillessa, Tennesseessä. 10. kesäkuuta yhtye julkaisi ilmaisen kappaleen nimeltään "Mission Statement", joka myöhemmin julkaistiin singlenä iTunesissa. Ensimmäinen virallinen single "Say You'll Haunt Me" kuitenkin julkaistiin 6. heinäkuuta 2010. Audio Secrecy on myös yhtyeen ensimmäinen albumi, jossa ei ole *[[Parental Advisory]]* -tarraa. Albumi on omistettu Slipknotin basistille Paul Graylle, joka kuoli keväällä 2010 ja albumi on myös viimeinen jossa soittaa basisti Shawn Economaki.

Albumi sai pääosin hyvän vastaanoton kriitikoilta. Laulaja Corey Taylor sai kiitosta hyvästä äänenkäytöstään Albumi oli TOP 10:ssä useissa maissa ja Yhdysvalloissa se myi 46 000 kappaletta ensimmäisellä viikolla ja kipusi Billboard 200 -listan sijalle 6. Suomessa albumi debytoi virallisen albumilistan sijalla 23.

Corey Taylor on myöhemmin pitänyt albumia uransa ainoana suvantokohtana. Hänen mukaansa levy-yhtiö Roadrunnerin emoyhtiö Atlantic painosti yhtettä tekemään pop-henkisempiä radiokelpoisia kappeleita. Hän joutui soittamaan Atlanticin emoyhtiö Warner Music Groupin johtajalle saadakseen albumin tuottajaksi Nick Raskulineczin. Yhtye näki ristiriidat levy-yhtiön kanssa turhauttavina, vaikka Nick pyrki pitämään yhtyeen puolia. Kappaleet "Pieces" ja "Imperfect" olivat alkujaan Taylorin sooloalbumille tarkoitettuja kappaleita, mutta Atlanticin painostuksesta ne päätyivät *Audio Secrecylle*. 
## Kappaleet

## Kokoonpano
* Corey Taylor – laulu, kitara, piano, kitarasoolo kappaleessa "Pieces"
* James Root – soolo- ja rytmikitara, kosketinsoitin
* Josh Rand – rytmi ja soolokitara
* Shawn Economaki – bassokitara
* Roy Mayorga – rummut, lyömäsoittimet, piano kappaleissa: "Say You'll Haunt Me" and "Nylon 6/6"

## Arvostelut
* Metacritic: 66/100
* About.com: 
* Allmusic: 
* Kaaoszine.fi: 5/10
* Kerrang!: 
* NME: 3/10
* PopMatters: 
* Soundi: 

## Lähteet
Nueva Loja

**Nueva Loja**  on Sucumbíosin maakunnan pääkaupunki Ecuadorissa. Vuonna 2010 siellä oli 48&nbsp;564 asukasta.

## Lähteet

## Aiheesta muualla
Lorangin kieli

**Lorang** on malaijilais-polynesialainen kieli, jota puhutaan Arusaarilla itä-Indonesiassa. Puhujia oli vuonna 2011 vain 220, mutta Ethnologuen mukaan kielen käyttö on voimakasta. Lorangin kielessä on yhtäläisyyksiä samoilla saarilla puhuttuihin koban ja dobelin kieliin. Lorangin puhujat osaavat myös paikallisia kieliä tai dobelia.

## Lähteet
Edmonton Rush

**Edmonton Rush** on vuonna 2006 perustettu sisälacrossen ammattilaisseura Edmontonista, Albertasta. Joukkue pelaa National Lacrosse Leaguessa. Joukkue oli alun perin Syracuse Smash (1998–2000). Smash muutti Ottawaan ja siitä tuli Ottawa Rebel. Rushin omistaja Bruce Urban kuitenkin osti seuran 2006 ja siirsi sen nykyiselle paikalleen Edmontoniin. NLL ilmoitti joukkueen liittymisestä sarjaan 6. toukokuuta 2006 ja joukkueen nimi ilmoitettiin 9. kesäkuuta.

Kaudella 2012 pelattu Rushin ja Minnesota Swarmin välinen ottelu oli NLL:än historian toiseksi pisin. Minnesota voitti ottelun 9–10 ja ottelu kesti 72 minuuttia ja 23 sekuntia. Joukkue on lisäksi voittanut historiansa aikana neljä palkintoa: kaudella 2012 Kyle Rubisch valittiin liigan parhaaksi puolustajaksi, kaudella 2010 Brodie Merril valittiin pelipaikkansa parhaaksi ja Derek Keenan parhaaksi toimitusjohtajaksi ja yhdessä Washington Stealthin Chris Hallin kanssa parhaaksi valmentajaksi.

Rush on pelannut kerran liigan mestaruusottelussa, vuonna 2012 Rochester Knighthawksia vastaan. Edmontin johti ottelua puoliajalla jo 1–5, mutta lopulta Rochester voitti mestaruuden maalein 9–6.

## Lähteet
EPS (tiedostomuoto)

**EPS** eli **Encapsulated PostScript** on Adoben kehittämä kuvien, tekstin ja grafiikan tulostamiseen ja painamiseen soveltuva PostScript-tiedostomuoto.

EPS-tiedosto sisältää tietoja kuvan koosta, tulostustarkkuudesta, kirjasimista sekä muita muotoilu- ja tulostustietoja.
XPS

**XPS** tarkoittaa:

* suulakepuristettu polystreenilevy, rakennuseriste
* Open XML Paper Specification, OpenXPS, Microsoftin kehittämä XML-pohjainen sivunkuvauskieli
*Röntgenfotoelektronispektroskopia, tutkimusmenetelmä, jolla voidaan mitata aineen alkuainekoostumus, selvittää sen empiirinen kaava ja kemiallinen sekä elektroninen tila.
Santa Elena

**Santa Elena**  on samannimisen maakunnan pääkaupunki Ecuadorissa. Vuonna 2010 siellä oli lähes 40&nbsp;000 asukasta.

## Lähteet

## Aiheesta muualla
Aue

**Aue** on kaupunki Saksassa Erzgebirgen vuoristossa Saksin osavaltiossa. Se sijaitsee Zwickauer Mulde -joen rannalla. Se on vuodesta 2006 kuulunut Silberbergin kaupunkiyhtymään, johon kuuluvat myös Lauter, Lößnitz, Schneeberg, Schwarzenberg ja Bad Schlema. Auen asukasluku on ollut suurimmillaan vuonna 1950 yli 40&nbsp;000, nykyään noin 17&nbsp;000. Kaupungissa on tekstiili- ja metalliteollisuutta, muun muassa nikkelin hyödyntämistä ja uushopean valmistusta. Kaupungin jalkapallojoukkue on FC Erzgebirge Aue.

## Historiaa
Aue on kehittynyt Zellen luostarin ympärille. Erzgebirgeltä on kaivettu tinapitoista kassiteriittia ja hopeaa keskiajalta lähtien. Paikannimi *Awe* mainitaan jo vuonna 1286. Aluetta hallitsi uuden ajan alussa Saksin vaaliruhtinas. Vuonna 1698 seudulta löydettiin kaoliinia, jota hyödynnetään Meißenin posliinissa. 1700-luvulla koettiin Auessa tulvia ja nälänhätää.

1900-luvulla alkoi uusi teollistumiskausi. Kansallissosialisteilla oli kaupungissa paljon vaikutusvaltaa 1930-luvulla. Teollistuminen jatkui sodan jälkeen DDRssä. 2000-luvulla kaupungin valtapuolue on CDU, mutta myös alueellisilla ryhmillä ja Linkellä on kannatusta. 

## Lähteet

## Aiheesta muualla

*Stadt Aue
Punainen nauha

**Punainen nauha** () on lyhyt kankaasta tehty silmukka, jolla kantaja osoittaa tukensa AIDSiin sairastuneille.

The Red Ribbon Projectin perusti newyorkilainen Visual AIDS -taiteilijaryhmä vuonna 1991. He halusivat punasen nauhan olevan ilman tekijänoikeuksia, ettei kukaan yksittäinen ihminen tai organisaatio voisi hyötyä sen käytöstä. Punaisen nauhan tarkoitus on olla tietoisuuden symboli eikä kaupallinen työkalu.

Visual AIDS -ryhmän taiteilijat halusivat luoda visuaalisen symbolin osoittamaan myötätuntoa AIDSiin sairastuneita ihmisiä ja heidän hoitajiaan kohtaan. Sen innoittajana olivat keltaiset nauhat, joilla kunnioitetaan Persianlahden sodassa palvelleita amerikkalaisia sotilaita. Punainen väri valittiin sen yhteydestä vereen ja intohimon ajatuksesta – ei vain vihaa, vaan myös rakkautta. Ensimmäisenä nauhaa käytti julkisesti Jeremy Irons vuoden 1991 Tony-palkintogaalassa. Nauhasta tuli pian tunnettu kansainvälinen AIDS-symboli, ja siitä tuli poliittisesti korrekti muotiasuste, jota julkisuuden henkilöt pitivät takinliepeessään.

The Freddie Mercury Tribute Concertissa, joka järjestettiin Lontoon Wembley Stadiumilla pääsiäissunnuntaina 1992, yleisölle jaettiin yli 100&nbsp;000 punaista nauhaa, ja sitä käyttivät myös esiintyjät, kuten George Michael. Punainen nauha on edelleen vahva voima taistelussa lisätä yleisön tietoisuutta HIV:stä ja AIDSista, ja lobbauksessa saada lisärahoitusta AIDS-palveluihin ja -tutkimukseen.

Punainen nauha on otettu 1.
joulukuuta olevan maailman AIDS-päivän symboliksi.

Symbolina Yhdysvaltojen sitoutumisesta torjumaan maailman AIDS-epidemiaa presidentti George W. Bushin hallinto ripusti 8,53 metrin korkuisen punaisen nauhan Valkoisen talon pääoven yläpuolelle maailman AIDS-päivänä 2007. Nykyään tämä on vuotuinen perinne, mutta silloin se herätti nopeasti huomiota, koska se oli ensimmäinen banneri, merkki tai symboli, joka näkyvästi roikkui Valkoisessa talossa.

Jo ennen kuin punaisesta nauhasta tuli AIDSin symboli, sitä käytettiin symbolina rattijuopumusten ehkäisylle. Kampanja alkoi vuonna 1986, ja sitä organisoiva järjestö, Mothers Against Drunk Driving (Äidit rattijuoppoutta vastaan), toivoo etenkin nuorten autoilijoiden sopivan juoppokuskista jo ennen baari-iltaan lähtemistä sekä tarjoavan kotibileissään myös alkoholittomia vaihtoehtoja ja yösijan niille, jotka eivät muuten pääse kotiin.

## Lähteet

## Aiheesta muualla
Juha Vahe

**Juha Vahe** (s. 1957 Rauma) on Turussa asuva tietokirjailija, jonka tuotanto kattaa laajalti suomalaista talous-, paikallis- ja sotahistoriaa. Monet hänen historiaa käsittelevät teoksensa keskittyvät Lounais-Suomen yhteiskunnalliseen kehitykseen. Vaheen tapa kuvata todellisuutta ympäristön ja siinä toimivien ihmisten tekojen kautta on omiaan esimerkiksi sotahistoriallisissa kuvauksissa, jota edustaa esim. ”Kenraali Paavo Talvela sodan ja rauhan tehtävissä”.

**Tuotanto**

* Rauma-Repola Oy:n Rauman tehtaat, 1987
* Turun Seudun Kodinpuolustus - Åbo Nejdens Hemvärn -säätiö 1940-90, 1990
* Ensimmäinen suurfuusio, Rauma-Repolan muodostaminen, Rauma-Repola 1991 
* Maskun historia II, 1991 
* Hollming-yhtymän historia, 1992
* Kenraali Paavo Talvela sodan ja rauhan tehtävissä, WSOY 1994 
* (Turun) Rettigin tontin ihmisiä Ruotsin suurvaltakaudella, 1995 
* Turun alueen teknistä historiaa 1947-97, Turun Teknillinen Seura 1997 
* Viljo Lundelinin kirjan Laivanrakentajana vuosina 1945-1988 toimittajana ja stilisoijana, 1998 
* Vuosisata turkulaista makeisteollisuutta, Leaf 2000 
* Suomen Salpa Miehikkälässä 1940-1944, 2001
* Sata vuotta takana - tulevaisuus edessä. Turun Liikemiesyhdistyksen historia, 2005
* Omalla rahalla, Suomen Talousjulkaisut Oy 2011 (yhdessä Jarkko Peltomäen kanssa)
* Artikkeleita Kansallibiografian Suomen Talouselämän vaikuttajat -hankkeessa 2008–13
* Sotataidon mestareita. Teollistuvan yhteiskunnan sotahistoriaa 1700-luvulta nykypäiviin, Klaava Media 2016
* Kiestingistä Viipuriin 1941 – 1944. Isäni Jouko Vaheen sotatie, BoD 2018

**Tehtävät**
* Editor in chief, Piksu 2009–2010 
* Toimittaja, Satakunnan Kansa 1977
* Opettaja, Turun yliopisto 1984–1987
* Opettaja, Euran lukio 1982–1983

## Lähteet

## Aiheesta muualla
* Linkedin:  Juha Vahe  
* Arsnet
Merijoki (Yläne)

**Merijoki** on Laajoen vesistöön kuuluva joki Yläneellä Pöytyän kunnassa. Se on Elijärven ainoa laskujoki ja se laskee Lampsijärveen. Myös Vaskijärven luonnonpuistossa sijaitsevan Iso-Valasen vedet virtaavat Merijokeen. Lisäksi joki saa vettä sen eteläpuolisilta Haraissuolta ja Pajusuolta.

Joessa on sijainnut saha vuodesta 1746, jolloin Heinijoen kyläläiset rakensivat jokeen ensimmäisen sahan. Vuodesta 1908 eteenpäin paikalla on toiminut Mäkilän Saha -niminen yritys.

## Lähteet

* 

### Viitteet
Bernt

**Bernt** on muun muassa Saksassa ja Skandinavian maissa esiintyvä miehen etunimi, Bernhard-nimen lyhentymä.

Suomessa nimi Bernt on vuonna 2025 annettu alle 609 miehelle ja alle viidelletoista naiselle. Berntin nimipäivä on suomenruotsalaisen kalenterin mukaan 19. huhtikuuta

## Tunnettuja Bernt-nimisiä

* Bernt Balchen (1899–1973), norjalais-yhdysvaltalainen lentäjä ja tutkimusmatkailija
* Bernt Johan Collet (s. 1941), tanskalainen poliitikko ja ministeri
* Bernt Ivar Eidsvig (s. 1953), norjalainen katolinen piispa
* Bernt Gustaf Eneskjöld (1756–1829), suomalainen upseeri ja valtiopäivämies
* Bernt Ericsson (s. 1942), ruotsalainen jääpalloilija
* Bernt Evensen (1905–1979), norjalainen pikaluistelija ja pyöräilijä
* Bernt Frilén (1945–2019), ruotsalainen suunnistaja
* Bernt Holtsmark (1859–1941), norjalainen poliitikko
* Bernt Ingvaldsen (1902–1985), norjalainen poliitikko
* Bernt Johansson (s. 1953), ruotsalainen maantiepyöräilijä
* Bernt Fredrik von Konow (1772–1822), suomalainen upseeri, virka- ja valtiopäivämies
* Bernt Lie (1868–1916), norjalainen kirjailija
* Bernt H. O. F. Løppenthin (1904–1994), tanskalainen lintutieteilijä ja lääkäri
* Bernt Notke (1439/1440–1509), saksalainen taiteilija
* Bernt Reinhold Alfred Rehbinder (1817–1883), suomalainen vapaaherra ja Venäjän armeijan kenraalimajuri
* Bernt Rosengren (1937–2023), ruotsalainen tenorisaksofonisti ja jazzmuusikko
* Bernt Fredrik Ulrik Stackelberg (1782–1824), suomalainen Venäjän armeijan kenraalimajuri.
* Bernt Starckjohann (1923–1997), suomalainen yritysjohtaja ja kauppaneuvos
* Bernt Støylen (1858–1937), norjalainen piispa

## Lähteet
Suomen Yrittäjänaiset

**Suomen Yrittäjänaiset** on valtakunnallinen järjestö, joka tekee vaikuttamistyötä yrittäjänaisten hyväksi. Suomen Yrittäjänaisten tavoitteena on edistää yrittäjänaisten tasa-arvoista asemaa yhteiskunnassa ja vaikuttaa yrittämistä kannustavaan päätöksentekoon Suomessa ja Euroopan unionissa.

Yrittäjänaisten kärkitavoitteena on pitkään ollut vanhempainvapaiden kustannusten tasa-arvoinen jakaminen. Naiset hoitavat perhevapaista yli 90 % ja tämän johdosta naisvaltaisilla aloilla kannetaan perheen ja työn yhteensovittamisen sekä niihin liittyvien kustannusten taakka.   

Suomessa tasa-arvo on monissa asioissa jo pitkällä, mutta yhä   

* yrittäjistä naisia on vain noin 35 %
* naisyrittäjistä 40 % ansaitsee alle 2 000 euroa kuukaudessa (miehistä 25 %)
* start-up rahoituksesta vain noin 6 % ohjautuu naisten perustamille yrityksille
* naisen euro on 84 senttiä ja työeläke-euro 69 senttiä
* naiset pitävät perhevapaista yli 90 %

Yrittäjänaisten tavoitteena on edistää naisten yrittäjyyttä edistämällä naisten mahdollisuuksia.  

Suomen Yrittäjänaisten päätavoitteet hallituskaudelle 2023 -2026 kiteytyvät kolmen teeman alle. Näitä ovat: yrittämisen kannattavuus, yrittäjän sosiaaliturva ja hyvinvointi, toimivat markkinat ja kannuste työllistää. Verotuksen on kaikin tavoin kannustettava riskinottoon ja yrittämiseen. Vakaan ja ennakoitavan toimintaympäristön kehittäminen luo pohjaa kasvulle ja yrittäjyydelle Jatkossa vastuu on kannettava laajemmin yhdessä. Yritystoimintaan kuulumattomat kulut, kuten perhevapaakustannukset tai sairaan lapsen hoidosta aiheutuvat kulut tulee maksaa yhteisestä, ei yrittäjän pussista. Nämä osaltaan raivaavat työllistämisen esteitä ja riskejä.    

Yrittäjänaisiin kuuluu noin 60 paikallisyhdistystä ja reilut 4000 jäsentä eri puolilla Suomea. Suomen Yrittäjänaiset on Euroopan suurin naisyrittäjien järjestö. Liitto on perustettu 4.10.1947.

Yrittäjänaiset tarjoaa jäsenilleen verkostoja, koulutuksia, jäsenetuja, kuten juridista neuvontapalvelua, virkistysmahdollisuuksia sekä ajankohtaistietoa. Lisäksi jäsenet löytävät paikallisyhdistystensä kautta arvokasta vertaistukea, virkistymistä, kulttuuririentoja sekä koulutusta. Yrittäjänaisten valtakunnallisia tapahtumia ovat syksyn Yrittäjänaispäivät sekä kevään vaihtuvilla teemoilla toteutetut seminaarit.

Suomen Yrittäjänaisten toimisto sijaitsee Helsingissä Vuorikadulla. Liiton puheenjohtaja on Katja Rajala (2023-). Edellinen puheenjohtaja oli Tiina Koski  (2019–2022).

## Aiheesta muualla
*Suomen Yrittäjänaiset – Virallinen sivusto
Hopeakurkkunaakka

**Hopeakurkkunaakka** (*Cyanolyca argentigula*) on varisten heimoon kuuluva varpuslintu.

## Levinneisyys
Hopeakurkkunaakkaa tavataan Costa Ricassa ja Panamassa. Lajin populaatiota ei ole arvioitu, mutta lajia on kuvattu epätavalliseksi. Hopeakurkkunaakka on kuitenkin luokiteltu elinvoimaiseksi lajiksi.

## Lähteet
Ympyrän keskipiste

**Ympyrän keskipiste** on geometriassa tason piste, joka on säteeksi kutsutun etäisyyden päässä ympyrän kehän pisteistä. Eräissä yhteyksissä ympyräksi kutsutaan ympyrän kehää  ja toisissa taas ympyrän kehän sisäosia eli ympyräkiekkoa. Harvemmin katsotaan kehän kuuluvan osana ympyräkiekkoa. Ympyrän keskipiste on osa kiekkoa ja osa ympyrää siten näissä tulkinnoissa. Keskipiste tulitaan tämän ympyrälevyn keskukseksi.

## Keskipisteen määritys
### Keskipisteen konstruoiminen

Kolmen pisteen kautta, jotka ovat konsyklisiä, voidaan piirtää ympyrä. Keskipisteen paikka voidaan löytää käyttäen vain harppia ja viivainta. Keskipiste löydetään muodostamalla pisteiden avulla piirretyn kolmion sivujen keskinormaalien leikkauspiste.

### Ympyrän yhtälö
Tasogeometriassa ympyrän, eli sen kehän, yhtälössä (x-a)^2+(y-b)^2 = r^2 keskipisteen **O** koordinaatit näkyvät suoraan O(a,b). Avaruusgeometriassa ympyrän yhtälö kirjoitetaan 
(x-a)^2+(y-b)^2+(z-c)^2 = r^2 ja sen keskipisteen koordinaatit ovat O(a,b,c).

### Kolme koordinaattipistettä
Jos kolmen pisteen koordinaatit, esimerkiksi kolmion kärjet, ovat konsykliset ja merkitään \scriptstyle P_1(x_1,y_1), \scriptstyle P_2(x_2,y_2) ja \scriptstyle P_3(x_3,y_3), voidaan pisteiden kautta piirretyn ympyrän keskipiste O(a,b) ilmaista
:a=-\frac{b_x}{2a}
ja
:b=-\frac{b_y}{2a}, 
missä kertoimet lasketaan determinanteilla
:b_x= - \begin{vmatrix} x_1^2 + y_1^2 & y_1 & 1 \\ x_2^2 + y_2^2 & y_2 & 1 \\ x_3^2 + y_3^2 & y_3 & 1 \\ \end{vmatrix} 
ja
:b_y=\begin{vmatrix} x_1^2 + y_1^2 & x_1 & 1 \\ x_2^2 + y_2^2 & x_2 & 1 \\ x_3^2 + y_3^2 & x_3 & 1 \\ \end{vmatrix} 
sekä
:a \equiv \begin{vmatrix} x_1 & y_1 & 1 \\ x_2 & y_2 & 1 \\ x_3 & y_3 & 1 \end{vmatrix}. 

### Merkillinen piste
Kolmion ympäri piirretyn ympyrän keskipiste on yksi Eulerin suoralla olevista kolmion merkillisistä pisteistä.

## Lähteet
*
* 
* 
### Viitteet
Georg Lucander

**Georg Johann Wilhelm Lucander** (7. elokuuta 1895 Lappeenranta – 23. heinäkuuta 1966) oli Suomen Puolustusvoimissa eversti ja sodanaikainen tykistörykmentin komentaja. Hänen isänsä oli kenraalimajuri Alfred Lucander.

Lucander kävi kauppakorkeakoulun 1915–1917 ja valmistui Kadettikoulusta 1920. Hän palveli patterin päällikkönä 1921–1924 ja patteriston komentajana KTR 1:ssä sekä KTR 4:ssä 1925–1939. Talvisodassa hän toimi myös patteriston komentajana. Jatkosodan ajan hän komensi KTR 19:ää 10.6.1941–19.11.1944. Jatkosodan jälkeen Lucander komensi rauhanajan II/KTR 2:ta 1944–1946, minkä jälkeen hän erosi aktiivipalveluksesta ja siirtyi Oy Perma Ab:n palvelukseen. 

## Lähteet
* https://runeberg.org/kuka/1954/0495.html
Arvo Lyytinen

**Arvo Erkki Lyytinen** (29. tammikuuta 1891 Hämeenlinna – 5. kesäkuuta 1970 Helsinki) oli Suomen Puolustusvoimissa tykistön eversti ja rannikkotykistön komentaja. 

## Elämä
Lyytinen valmistui 1915 Nikolain ratsuväkiopistosta ja osallistui ensimmäiseen maailmansotaan Venäjän armeijassa. Suomen sisällissodassa hän osallistui muun muassa Sampakosken taisteluun, Porin valtaukseen ja Kokemäen taisteluun. Hän suoritti komentajakurssin 1925 sekä oli kuunteluoppilaana Sotakorkeakoulussa 1935. Lyytinen toimi rannikkotykistössä vuodesta 1919 alkaen ja oli Rannikkotykistörykmentti 2:n komentajana 17 vuotta. Talvisodassa hän komensi Viipurin lohkoa Koivistolla ja Viipurinlahdella. Välirauhan aikana hän oli sotilasasiamiehenä Moskovassa 1940–1941. Jatkosodassa hän komensi Äänisjärven rannikkojoukkoja 1941–1943 sekä Rannikkotykistörykmentti 22:ta Viipurinlahdella 1944. Erottuaan aktiivipalveluksesta hän kuitenkin jatkoi vielä venäjän kielen opettajana Taistelukoulussa ja Sotakorkeakoulussa.

Suurlähettiläs Jaakko Lyytinen oli Arvo Lyytisen poika.

Ylennykset: vänrikki 1915, kornetti 1915, kapteeni 1918, majuri 1921, everstiluutnantti 1926, eversti 1932.

## Lähteet
*Kuka kukin on 1954
*Rannikon puolustaja 3/1970
Merijoki

**Merijoki** tarkoittaa seuraavia asioita:

## Joet
* Merijoki, joki Yläneellä, Pöytyän kunnassa
* Merijoki, joki Ylitornion kunnassa

## Kylät
* Pien-Merijoki, kylä entisessä Viipurin maalaiskunnassa
* Suur-Merijoki, kylä entisessä Viipurin maalaiskunnassa

## Rakennukset
*Suur-Merijoen kartano, em. kylässä sijainnut kartano
Katariina Lohiniva

**Tuuli Katariina Lohiniva**, o.s. *Timonen*, (s. 29. maaliskuuta 1962 Helsinki) on suomalainen näyttelijä. Hän on työskennellyt vuodesta 1997 lähtien Porin Teatterissa.

Lohiniva aloitti näyttelijänuransa Kansallisteatterin avustajana vuonna 1977. Sen jälkeen hän on esiintynyt Ylioppilasteatterissa, Kokkolan kaupunginteatterissa, Rovaniemen ja Savonlinnan teattereissa sekä Jönköpingin lääninteatterissa Ruotsissa. Lisäksi hän on näytellyt muun muassa draamasarjassa *[[Taivas sinivalkoinen]]*, elokuvassa *[[Pelikaanimies]]* ja tehnyt äänirooleja nukkeanimaatiossa *[[Turilas & Jäärä]]* sekä yhdessä Urpo ja Turpo -animaatiossa.

Katariina Lohinivan puoliso on muusikko Seppo Tyni. Hänen entinen puolisonsa oli kuvataiteilija Pertti Lohiniva.

## Lähteet